《和象之同孔宁极游石桥且简宁极》
宋代·韩维

春风杖藜客，同到石桥边。
引袖披云木，携樽俯涧泉。
岩花聊彩摘，野器不雕镌。
俯仰元和内，熙恬太古前。
草心柔可绾，蒲叶密于编。
涧麀来窥坐，沙鸥不改眠。
蒙蒙桃李雨，幂幂薜萝烟。
舞类雩祠日，吟非楚泽年。
鱼跳闻急管，鸟语似幺弦。
紫翠羞薇蕨，清香袭蕙荃。
乱流时揭厉，微迳巧索穿。
德义心诚服，山林性所便。
敢令然诺负，直以事为牵。
圯下履终跪，溱边裳且褰。
春醪可益酿，况有帛戋戋。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。